Поштовани г. Министре,

ми, вештаци за област форензичке генетике из свих лабораторија у Србији, овим путем желимо да Вас замолимо да

1. **повучете нацрт Закона о националном ДНК регистру**
2. **обуставите јавну расправу о овом нацрту**
3. **формирате радну групу која ће, на темељу струке, како правне, тако и форензичко-генетичке, сачинити нови нацрт закона**.

**Образложење**

Дана 25.10.2016. године на интернет порталу Министарства унутрашњих послова (<http://www.mup.gov.rs/wps/portal/sr/dokumenti/Regulativa/nacrti%20zakona/>) појавио се текст нацрта Закона о националном ДНК регистру (у даљем тексту Нацрт). Дана 28.10.2016., у просторијама Полицијске академије у Земуну, одржана је прва јавна расправа, из најављене серије расправа, о овом Нацрту. Јавној расправи присуствовали су представници свих институција (јавних и приватних) које се у Београду баве овим типом вештачења, те заменица Вишег јавног тужиоца из Београда г. Јасмина Пауновић, као и представници канцеларије Повереника за информације о јавном значају и заштиту података о личности.

Упркос изузетно кратком времену, анализирали смо предложени Нацрт и дошли до заједничког мишљења које смо презентовали и г. Марку Миливојевићу, представнику Министарства унутрашњих послова, који је представио Нацрт.

Укратко, наш је заједнички став да је предложени текст нацрта закона:

* **непрецизан, а делом и нетачан,** са становишта биолошке науке (дефиниције и употреба термина као што су генски алели, ДНК секвенце, маркери);
* **неприхватљив и неприменљив**, са становишта форензичко генетичке струке (овим законом би, иначе добро и широко постављена, форензичко-генетичка пракса у нашој земљи била сведена на једну лабораторију- форензичку службу Министарства);
* **конфузан и двосмислен** у погледу применеодредбичланова закона (на пример, у чл. 27 ст. 6 Нацрта прецизира се да: „*Предмет размене може бити искључиво податак који потврђује да је лице регистровано у националном ДНК регистру или податак који указује на повезаност тог лица са траговима изршења кривичног дела*.“, док из читавог нацрта произилази да се размењују управо ДНК профили а не само подаци о томе да ли је лице регистровано у одговарајућој збирци);
* **непотребно детаљан** у појединим одредбама (навођење „сетова генских локуса“ који се **тренутно** користе у овом типу анализа, занемарујући чињеницу да је форензичка генетика веома динамична дисциплина, у којој стандарди анализа стално еволуирају);
* **нејасан и недовољно детаљан у** другим одредбама (на пример у погледу механизама уклањања ДНК профила и других идентификационих података из Регистра).
* **неоригинална,** за нашу земљу **неприменљива, компилација погрешно преписаних** законских одредби из суседних држава;
* **штетан** са становишта одржања достигнутог степена развоја форензичко генетичке праксе у нашој земљи, а још више штетан по њено даље унапређење,

због чега смо става да предложени текст нацрта закона не може бити поправљен интервенцијама у самом тексту, већ га је потребно изнова конципирати и написати, водећи рачуна о следећем:

1. да сврха овог закона мора бити омогућавање ефикаснијег проналажења учинилаца кривичних дела на основу форензичко-генетичке анализе узорака биолошког порекла узетих од окривљеног, оштећеног или других лица (у смислу чл. 141 Законика о кривичном поступку) и њиховог поређења са резултатима форензичко генетичке анализе узорака биолошких трагова са „*места кривичног дела и другог места на коме се налазе трагови кривичног дела*“ (Чл. 142 ст 1 ЗКП);
2. да се овим законом мора уредити „*Вођење евиденције о узетим узорцима, њихово чување и уништавање“ (у смислу* чл. 142 и 279 ЗКП), водећи рачуна о потреби законске заштите ових нарочито осетљивих података о личности;
3. да потреба за доношењем овог Закона проистиче и из међународних обавеза наше земље у вези са хармонизацијом законодавства са законодавством Европске Уније (ЕУ), што је предвиђено поглављем 24 преговора са ЕУ (полицијска сарадња, борба против организованог криминала, трговине људима, тероризма и дрога, као и судска сарадња у грађанским и кривичним стварима);
4. да је током 2006. године тадашња Комисија за реформу правосуђа Владе Репубоке Србије именовала радну групу за припрему нацрта Закона о националном ДНК регистру (копија решења у прилогу), коју су чинили представници правосуђа (судије, тужиоци, адвокати), правне науке (професори правних факултета), те представници форензичко генетичке струке којој припадају вештаци који се баве овим типом трагова (начелници ДНК лабораторија са Биолошког и Медицинског факултета, Безбедносно информативне агенције и ВМА);
5. да су нека од законских решења које је предложила тадашња радна група (2006. године),
	1. омогућавала делотворније старање о Националном ДНК регистру,
	2. промовисала даље унапређивање рада форензичко генетичке струке у нашој земљи,
	3. обезбеђивала значајније поштовање људских права, посебно у односу на малолетне учиниоце кривичних дела;
6. да би закон чији је нацрт предложио МУП (2016. године), уколико би био усвојен, нашу земљу учинио подложном тужбама пред Европскиим судом за људска права (видети пресуду ЕСЉП у предмету С. и Мапер против Уједињеног Краљевства).

Због тога Вам предлажемо да овај нацрт закона повучете из актуелне процедуре, те да формирате радну групу састављену од **стручњака** –представника правне и форензичко генетичке науке и струке, којој ћете поверити писање новог текста нацрта закона о форензичко генетичком (ДНК) регистру.

Уколико су Вам потребна додатна разјашњења наших ставова, остајемо Вам на располагању.

С поштовањем,

Чланови Секције за медицинску генетику Друштва генетичара Србије и вештаци за област форензичко-генетичких анализа